**NOTĂ INFORMATIVĂ**

**la proiectul hotărîrii Guvernului ,,Cu privire la modificarea și completarea**

 **Hotărîrii Guvernului nr.331 din 28 mai 2012 și abrogarea unor hotărîri de Guvern”**

**Numele iniţiatorului şi a autorului, precum şi a participanţilor la elaborarea proiectului. Scopul şi obiectivele.**

Proiectul hotărîrii Guvernului ,,Cu privire la modificarea și completarea Hotărîrii Guvernului nr.331 din 28 mai 2012 și abrogarea unor hotărîri de Guvern” a fost elaborat în vederea executării prevederilor Art. II alin. (2) din Legea nr. 295 din 22 decembrie 2016 pentru modificarea şi completarea Legii nr.48 din 22 martie 2012 privind sistemul de salarizare a funcţionarilor publici, în scopul dezvoltării sistemului motivaţional al funcţionarilor publici.

Scopul proiectului nominalizat este stimularea funcţionarilor publici pentru obţinerea unor rezultate optime la nivel de subdiviziune/autoritate publică prin acordarea sporului lunar pentru intensitatea muncii diferenţiat pentru fiecare funcţionar public, în funcţie de aportul fiecăruia la obţinerea rezultatelor, precum şi a altor plăţi de stimulare.

În acest context, relevăm prevederile Legii sus menţionate care stabilesc că sporul lunar pentru intensitatea muncii nu se acordă funcţionarilor publici care, pe parcursul perioadei de gestiune, au desfășurat o activitate de serviciu necorespunzătoare ori au fost sancţionaţi disciplinar.

Aprobarea proiectului dat va asigura aplicarea unei metodologii de stabilire a sporului lunar pentru intensitatea muncii prin determinarea individualizată a cuantumului sporului respectiv, asigurînd diminuarea implicării subiectivismului conducătorului.

**Expunerea problemelor abordate în proiect prin prisma cadrului normativ în vigoare, argumentarea necesităţii de reglementare, evidenţierea elementelor noi.**

Proiectul în cauză prevede modificarea și completarea Hotărîrii Guvernului nr.331 din 28 mai 2012 „Privind salarizarea funcționarilor publici”, în corespundere cu prevederile art.8 alin.(1) din Legea nr.48 din 22 martie 2012, reglementînd modul şi condiţiile de plată a sporului lunar pentru intensitatea muncii, inclusiv prin definirea criteriilor de apreciere a aportului funcționarului public la obținerea rezultatelor.

Prin urmare, aprecierea aportului funcționarului public la obținerea rezultatelor se va realiza în baza următoarelor criterii

- cunoștințe și experiență;

- complexitatea și diversitatea activităților;

- asumarea responsabilității;

- inițiativă și creativitate;

- volumul, calitatea și eficiența sarcinilor executate.

Volumul alocațiilor utilizate pentru plata sporului lunar pentru intensitatea muncii este de 15% din fondul anual de salarizare, calculat în raport cu salariile de funcţie prevăzute în schema de încadrare a autorităţii publice.

Totodată, cuantumul sporului lunar pentru intensitatea muncii acordat nu poate depăși 30% din salariul de funcție al acestuia.

În anexa la nota informativă se prezintă un exemplu de stabilire a sporului lunar pentru intensitatea muncii conform procedurii propuse prin proiectul respectiv.

Concomitent, în vederea executării prevederilor alin. (3) art.71 din Legea privind sistemul de salarizare a funcţionarilor publici, se propune indicarea expresă a posibilității conducătorului autorității de a acorda ,,alte plăți de stimulare” achitate din contul economiei mijloacelor pentru retribuirea muncii alocate pe anul respectiv.

Astfel, la categoria ,,alte plăți de stimulare” se propune reglementarea următoarelor plăți:

* pentru îndeplinirea unor sarcini suplimentare și/sau de importanță deosebită;
* pentru activitate în calitate de mentor pentru funcționarii publici debutanți.

Prin urmare:

*plata pentru îndeplinirea unor sarcini suplimentare și/sau de importanță deosebită* - oferă posibilitatea conducătorului de a motiva funcționarul care exercită sarcini suplimentare, care nu sunt prevăzute în fișa postului și/sau de o importanță deosebită;

 *plata pentru activitatea în calitate de mentor pentru funcționarul public debutant* - oferă posibilitatea conducătorului de a motiva funcționarul care pe lîngă sarcinile de bază mai exercită și funcția de mentor pentru funcționarul public debutant.

Mecanismul de acordare a altor plăţi de stimulare va fi stabilit prin act cu caracter normativ intern la nivel de autoritate în funcţie de economiile disponibile.

Subsidiar, menţionăm că prin Legea nr.295/2016 a fost exclus sporul pentru performanța colectivă, de aceea se impune abrogarea Hotărîrea Guvernului nr.94 din 1 februarie 2013 „Pentru aprobarea Regulamentului cu privire la evaluarea performanței colective” (Monitorul Oficial al Republicii Moldova, 2013, nr.26, art.128).

**Fundamentarea economico-financiară**

Pentru implementarea proiectului de hotărîre menționat nu vor fi necesare mijloace financiare suplimentare.

**Consultarea publică a proiectului**

În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, proiectul de lege va fi plasat pe pagina [www.particip.gov.md](http://www.particip.gov.md).

Proiectul se remite spre avizare Ministerului Finanţelor, Ministerului Muncii, Protecţiei Sociale şi Familiei şi Ministerului Justiţiei, precum şi se va prezenta Centrului Naţional Anticorupţie pentru a fi supus expertizei anticorupţie.

Propunerile relevante vor fi luate în consideraţie la etapa de definitivare a proiectului.

**Secretar general al Guvernului Lilia PALII**